b'\n_START_ARTICLE_\nCorneliu Zelea Codreanu\n_START_SECTION_\nBakgrunn\n_START_PARAGRAPH_\nCorneliu Zelea Codreanu var s\xc3\xb8nn av Ion Zelea Codreanu og Elizabeth (eller Elisa), f\xc3\xb8dt Brauner. Moren var etnisk tysk rumener med r\xc3\xb8tter i Bayern. Faren, som skiftet etternavn i 1902 fra Zelinski (eller Zielinski) til Zelea Codreanu, var tyskl\xc3\xa6rer ved gymnaset i Hu\xc8\x99i, men skulle senere bli sentral i s\xc3\xb8nnens politiske bevegelse. Faren kom opprinnelig fra Bukovina i det dav\xc3\xa6rende \xc3\x98sterrike-Ungarn._NEWLINE_Corneliu, som hadde den h\xc3\xb8yreekstreme, nasjonalistiske og antisemittiske politikeren A. C. Cuza som fadder, ble tatt opp som elev ved milit\xc3\xa6rskolen Manastirea Dealului alt som 11-\xc3\xa5ring og \xc3\xb8nsket \xc3\xa5 verve seg til den rumenske h\xc3\xa6ren i 1916 da Romania ble med i f\xc3\xb8rste verdenskrig. Den russiske revolusjon medf\xc3\xb8rte at Romania mistet sin viktige allierte. Codreanu definerte kommunismen som den st\xc3\xb8rste fienden og den anti-sovjetiske holdningen ble forsterket av Romanias sv\xc3\xa6rt ydmykende vilk\xc3\xa5r i fredstraktaten etter f\xc3\xb8rste verdenskrig.\n_START_SECTION_\nTidlig politisk arbeid\n_START_PARAGRAPH_\nCodreanu studerte rettsvitenskap i Ia\xc8\x99i, og startet her sin politiske virksomhet. Han solidariserte seg med arbeiderklassen og utviklet en sterk motstand mot alt han s\xc3\xa5 som nedbrytende p\xc3\xa5 den rumenske nasjonalf\xc3\xb8lelsen, slik som den internasjonale storkapitalen, j\xc3\xb8der og den internasjonalt orienterte kommunismen. Codreanu ble til slutt utvist fra universitetet da han krevde maksimumskvoter for antallet j\xc3\xb8der ved universitetet. Men mektige venner intervenerte, og han fikk tilslutt fortsette som student, men fikk aldri noe vitnesbyrd etter eksamen. I 1922 studerte han i Tyskland og fikk oppleve Weimar-republikken og all dens vanskeligheter._NEWLINE_Han grunnla i Ia\xc8\x99i Asocia\xc8\x9bia Studen\xc8\x9bilor Cre\xc8\x99tini (Det kristlige studenterforbundet) og i 1923 ble han medlem av Liga Ap\xc4\x83r\xc4\x83rii Na\xc8\x9bional Cre\xc8\x99tine (\xc2\xabLigaen for nasjonalkristelig forsvar\xc2\xbb). En av ideologene var Ion Mota, oversetteren av svindelverket Sions vises protokoller. Codreanu ble fengslet i 1923, mistenkt for \xc3\xa5 planlegge mord p\xc3\xa5 de regjeringsmedlemmene som hadde stemt for \xc3\xa5 gi j\xc3\xb8der statsborgerskap._NEWLINE_I 1925 giftet han seg med Ileana (eller Elena) Ilinoiu, datteren til en jernbanearbeider, og det sies at 100\xc2\xa0000 personer deltok i deres bryllup.\n_START_SECTION_\nJerngarden\n_START_PARAGRAPH_\nCodreanu grunnla senere sammen med 25 andre rumenske fascister den 24. juli 1927 Legiunea Arhanghelului Mihail (\xc2\xabErkeengel Michaels Legion\xc2\xbb), og denne ble ledet av ham fram til hans d\xc3\xb8d i 1938. Organisasjonen bar preg av \xc3\xa5 v\xc3\xa6re en religi\xc3\xb8s sekt med nasjonalistiske m\xc3\xa5lsettinger. Absolutt lydighet til Codreanu var en plikt, nye medlemmer m\xc3\xa5tte drikke de andre medlemmenes blod og alle gikk med sm\xc3\xa5 skinnposer rundt halsen med fedrelandets jord. _NEWLINE_I mars 1930 ble det dannet en paramilit\xc3\xa6r politisk gren av legionen under navnet Jerngarden og dette navnet gikk etterhvert over til \xc3\xa5 ble betegnelsen p\xc3\xa5 hele bevegelsen. Eter at det i 1935 ble innf\xc3\xb8rt et forbud mot paramilit\xc3\xa6re organisasjoner, skiftet bevegelsen igjen navn til Alt for fedrelandet (Totul pentru \xc8\x9aar\xc4\x83 \xe2\x80\x93 TPT) og ble organisert som et politisk parti. _NEWLINE_Medlemmene i Jerngarden hadde uniformer med gr\xc3\xb8nn skjorte, en farge som symboliserte fornyelse. _NEWLINE_Den f\xc3\xb8rste tiden forble Jerngarden en liten gruppe, men etter en intens mobilisering, s\xc3\xa6rlig blant fattige i bortgjemte fjellandsbyer i Moldova og Transilvania, ble Jerngardens parti (TPT) i parlamentsvalgene i 1936 det tredje st\xc3\xb8rste partiet med 478\xc2\xa0368 stemmer (15,58\xc2\xa0%)._NEWLINE_En del medlemmer deltok i den spanske borgerkrig p\xc3\xa5 Francos side, blant dem Ion Mota som ble drept i kampene i Spania. _NEWLINE_Medlemmene i Jerngarden omtalte ham bare som C\xc4\x83pitanul (kapteinen). Av sine motstandere ble Jerngarden  ansett som obskur, med egne ritualer og m\xc3\xa5ten \xc3\xa5 bruke folkedrakter og uniformer ved m\xc3\xb8ter og marsjer. Men ogs\xc3\xa5 flere av Romanias senere kulturpersonligheter, som Mircea Eliade og Emil Cioran var blant dem som i sin ungdom st\xc3\xb8ttet Codreanu. Forfattere som Eug\xc3\xa8ne Ionesco lot seg inspirere av den flokkmentalitet og mellommenneskelige dynamikk som l\xc3\xa5 i Jerngarden og kretsen rundt Codreanu.\n_START_SECTION_\nKonflikt med kongen og d\xc3\xb8d\n_START_PARAGRAPH_\nEtter at den rumenske kongen innf\xc3\xb8rte diktatur i 1938 ble Codreanu arrestert for oppvigleri og like etter skutt sammen med noen st\xc3\xb8ttespillere, angivelig under fluktfors\xc3\xb8k. General Ion Antonescu grep da makten og innf\xc3\xb8rte et autorit\xc3\xa6rt tyskvennlig styre med st\xc3\xb8tte fra Jerngarden.\n_START_SECTION_\nPersonkultus\n_START_PARAGRAPH_\nCodreanu er blitt av forskere beskrevet som en karismatisk taler. hans talegaver kunne gj\xc3\xb8re et sterkt inntrykk p\xc3\xa5 folk i de fattige byene rundt i Romania. Codreanu anvendte en retorikk som appellerte til folk fra alle samfunnslag: b\xc3\xb8nder, akademikere, og studenter, og de fattige kunne se p\xc3\xa5 ham som en frelser. _NEWLINE_I sine taler blandet Codreanu religion med patriotisme og Volksgemeinschaft (folkefellesskap) og oppfordret til antisemittisk kamp. Det blir av historikere p\xc3\xa5pekt at Codreanus j\xc3\xb8dehat kan sees p\xc3\xa5 bakgrunn av at han i sine yngre \xc3\xa5r utviklet en meget sterk nasjonalisme og et romantisert bilde av Romania. Han gikk p\xc3\xa5 milit\xc3\xa6rskole allerede da han var 14 \xc3\xa5r og f\xc3\xb8rste verdenskrig, s\xc3\xa6rlig de ydmykende betingelsene for Romania etter denne, kan ha bidratt til hans sterke nasjonalisme. Videre var han preget av nasjonalistiske rumenske filosofer og farens antisemittisme. _NEWLINE_Den italienske filosofen Julius Evola m\xc3\xb8tte Codreanu i hans hovedkvarter Det gr\xc3\xb8nne huset i 1938 og konstaterte at Codreanu fylte dem han m\xc3\xb8tte med respekt gjennom sin framtoning. Evola skal if\xc3\xb8lge hans venn Mircea Eliade latt seg blende av Codreanu Evola skal ha husket Codreanu som \xc2\xabden reneste, mest rettferdige og hederlige person\xc2\xbb._NEWLINE_Mot slutten av 1930-\xc3\xa5rene publiserte Codreanus st\xc3\xb8ttespillere b\xc3\xb8ker som hyldet hans dyder, blant disse var Vasile Marins bok Crez de Genera\xc8\x9bie (\xc2\xabGenerasjonskredo\xc2\xbb) og Nicolae Ro\xc8\x99us Orient\xc4\x83ri \xc3\xaen Veac (\xc2\xab\xc3\x85rhundrets orienteringer\xc2\xbb), begge utgitt i 1937. Da han etter sin d\xc3\xb8d ble hyllet som martyr for sin sak, ble hans portrett brukt i propagandasammenhenger. Personkultusen ble videref\xc3\xb8rt p\xc3\xa5 Jerngardens m\xc3\xb8ter hvor hans portrett prydet lokalene, og han og andre drepte medlemmer ble hilst med ropet Prezent! (\xc2\xabPresenter!\xc2\xbb). Rumenske historikere har i ettertid pekt p\xc3\xa5 at selv om Codreanu ble ford\xc3\xb8mt etter den kommunistiske maktovertakelsen etter andre verdenskrig, bar den siste perioden med Nicolae Ceau\xc8\x99escu preg av den samme personkultusen.'